Ukrainadan Polsha orqali evakuatsiya qilingan o‘zbekistonliklar soni 5,6 ming kishidan oshdi

11-mart kuni Ukrainadan Polshaning Katovitse aeroporti orqali 254 nafar O‘zbekiston fuqarosi, shu jumladan, 69 nafar ayol, 37 nafar voyaga yetmagan shaxs va 14 nafar chaqaloq olib kelindi. Bu haqda Tashqi ishlar vazirligi rasmiy vakili xabar berdi.

Ma’lum qilinishicha, 28-fevraldan 11-martga qadar 25 ta aviareys tashkillashtirilgan hamda harbiy harakatlar kechayotgan hududlardan 5 634 nafar O‘zbekiston fuqarosi vatanga qaytarilgan.
O‘zbekistonning Ukrainadagi elchixonasi fuqarolarga Moldovaga borish osonroq bo‘lsa, ushbu variantni ko‘rib chiqishlari lozimligini bildirgandi. Ushbu fuqarolarning keyinchalik vataniga evakuatsiya qilinishini tashkil etish uchun elchixona tomonidan ularning ro‘yxati va ma’lumotlar bazasi shakllantirilmoqda. 10-mart kuni Moldovadan 98 nafar O‘zbekiston fuqarosini Buxarest shahri (Ruminiya) aeroporti orqali evakuatsiya qilish ishlari yakunlangan.
Ukraina fuqaroligini olgan yoki O‘zbekistonliklar bilan oila qurgan boshqa davlat fuqarolari ushbu davlatdan pullik asosda evakuatsiya qilinishi mumkin.
 “Biz uchun odamlar hayoti barchasidan muhim”. O‘zbekistonning Ukrainadagi elchisi evakuatsiya qiyinchiliklari, qamoqdan chiqarilgan o‘zbeklar va snaryad teggan mashina haqida